NOK ถูกแขวนป้าย “C” วันแรก ฉุดหุ้นรูดต่อ 8% ทำ “ออลไทม์โลว์” เซ่นงบฯ Q2 ขาดทุนอ่วม
NOK ถูกแขวนป้าย “C” วันแรก ฉุดหุ้นรูดต่อ 8% ทำ "ออลไทม์โลว์" เซ่นงบฯ Q2 ขาดทุนเพิ่ม ล่าสุด ณ เวลา 11.10 น. อยู่ที่ระดับ 2.04 บาท ปรับตัวลดลง 0.38 บาท หรือ 15.70% สูงสุดที่ 2.22 บาท ต่ำสุดที่ 2.04 บาท ด้วยมูลค่าซื้อขาย 1.86 ล้านบาท โดยราคาหุ้นในวันนี้ทำจุดต่ำสุดนับตั้งแต่จดทะเบียนในตลาดฯ
14 ส.ค. 2561

ผู้สื่อข่าวรายงานว่า ราคาหุ้นบริษัท สายการบินนกแอร์ จำกัด (มหาชน) หรือ NOK ล่าสุด ณ เวลา 11.10 น. อยู่ที่ระดับ 2.04 บาท ปรับตัวลดลง 0.38 บาท หรือ 15.70% สูงสุดที่ 2.22 บาท ต่ำสุดที่ 2.04 บาท ด้วยมูลค่าซื้อขาย 1.86 ล้านบาท โดยราคาหุ้นในวันนี้ทำจุดต่ำสุดนับตั้งแต่จดทะเบียนในตลาดหลักทรัพย์แห่งประเทศไทย

ทั้งนี้ ราคาหุ้น NOK ปรับตัวลดลงอย่างหนักนับตั้งแต่วันที่ 10 ส.ค.2561 ภายหลังจากบริษัทฯ ประกาศผลการดำเนินงานในไตรมาส 2/2561 ออกมามีผลขาดทุนสุทธิ 829.74 ล้านบาท จากช่วงเดียวกันเมื่อปีก่อนมีผลขาดทุนสุทธิ 649.70 ล้านบาท
ขณะที่ บริษัทถูกขึ้นเครื่องหมาย C มีผลวันนี้เป็นวันแรก (14 ส.ค. 2561) เนื่องจากส่วนของผู้ถือหุ้นน้อยกว่า 50% ของทุนชำระแล้ว ในงบการเงิน ไตรมาสที่ 2 สิ้นสุดวันที่ 30 มิถุนายน 2561
โดยหลักทรัพย์ที่ถูกขึ้นเครื่องหมาย C จะต้องซื้อด้วยบัญชี Cash Balance (คือ สมาชิกต้องดำเนินการให้ลูกค้าวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์นั้น) ตั้งแต่วันที่ขึ้นเครื่องหมายเป็นต้นไป จนกว่าจะแก้เหตุดังกล่าวได้